Róttækar breytingar lagðar til á skipulagi SSV og skyldra félaga Starfshópur sem fjallaði um framtíðarskipulag á starfsemi Samtaka sveitarfélaga á Vesturlandi mælir með því að fyrirtæki og stofnanir fái aðild að samtökunum þegar nýtt skipulag samtakanna , sem nú er í mótun , verður samþykkt . Þetta kom fram í máli Gísla Gíslasonar fulltrúa hópsins sem fór yfir vinnu hans og tillögur á aðalfundi SSV sem hófst í hádeginu í dag í sal gamla Héraðsskólans í Reykholti . Hópurinn mælir einnig með áframhaldandi aðildarformi að samtökunum , sem sveitarfélögin ein hafa átt aðild að , en í fyrri tillögunni er horft til þeirrar leiðar sem sveitarfélög á Austurlandi fóru með stofnun Austurbrúar í fyrra . Utan þessa atriðis , fela báðir kostirnir í sér töluverðar breytingar , allra mest á verkaskiptingu innan samtakanna . Hópurinn leggur m.a. til til að nýtt skipurit verði búið til fyrir starfsemina þar sem verkefnum verði hliðrað til og að hagrætt verði í yfirbyggingu . Meðal þeirra aðgerða sem hópurinn mælir með er að fella allan daglegan rekstur , bókhald og eftirlit undir einn miðlægan hatt , svo sem með samningum við einstakar rekstrareiningar SSV á borð við atvinnuráðgjöf , heilbrigðiseftirlit og Sorpurðun Vesturlands . Einnig mælir hópurinn með því að Markaðsstofa Vesturlands og Menningarráð Vesturlands verði lögð niður í núverandi mynd og verkefni þeirra , auk framkvæmd Vaxtarsamnings Vesturlands , verði felld undir einn hatt . Mælt er einnig með fleiri aðgerðum , t.d. að upplýsingaflæði til sveitarfélaga verði aukið , að ákvörðun um ný verkefni utan fjárhagsáætlunar verði borin undir samþykki sveitarfélaganna og að aðalfundur SSV samþykki þóknanir vegna nefndar - og stjórnarsetu á vegum samtakana . Að sögn Gísla Gíslasonar er markmið tillagnanna að ná utan um þá umfangsmiklu og fjölþættu starfsemi sem SSV hefur á sínum snærum , en líkt og önnur landshlutasamtök á Íslandi þá hefur starfsemin vaxið umtalsvert á allra síðustu árum . Vinna hópsins fór af stað í febrúar síðastliðnum að frumkvæði fundar oddvita og framkvæmdastjóra sveitarfélaganna í landshlutanum þar sem fram kom skýr vilji til þess að endurskoða heildarfyrirkomulag á framkvæmd þeirra verkefna sem unnið er að hjá samtökunum . Hagræðingarhvati býr einnig að baki þessari vinnu , en sem dæmi voru fjármálaleg umsvif SSV og fyrrgreindra stofnana á þessu ári um 900 milljónir króna . Til samanburðar eru einungis þrjú sveitarfélög í landslutanum með meiri veltu en samtökin . Tillögurnar verða ræddar frekar á aðalfundinum sem lýkur síðdegis á morgun . Stjórn SSV hefur lagt til við fundinn að bíða með ákvörðun um breytingar og þess í stað taka hana á framhaldsaðalfundi sem boðað verður til að 4 - 6 vikum liðnum . Samkvæmt tillögu stjórnar mun annar starfshópur undir formennsku Páls S. Brynjarssonar , sveitarstjóra Borgarbyggðar , vinna áfram með tillögur framtíðarhópsins í millitíðinni og þær athugasemdir sem borist hafa . Ásamt Páli yrðu í hópnum oddvitar og framkvæmdastjórar sveitarfélaganna í landshlutanum . Endanleg útfærsla yrði síðan lögð fram til afgreiðslu á framhaldsaðalfundinum .